
উন্নয়নের বড় বাধা সুশাসনের অভাব
সমকাল প্রতিবেদক
উন্নয়নের ক্ষেত্রে বড় বাধা সুশাসনের অভাব। রাজনৈতিক ব্যবস্থার দুর্বলতায় সুশাসনে ঘাটতি তৈরি হচ্ছে। উন্নয়নের জন্য বিশেষত মধ্যম আয়ের দেশ হতে বাংলাদেশকে সুশাসনের চ্যালেঞ্জ মোকাবেলা করতে হবে। 'রাজনৈতিক অর্থনীতি, জবাবদিহি এবং সুশাসন' শীর্ষক এক আন্তর্জাতিক সম্মেলনের উদ্বোধনী দিনে বক্তারা এসব কথা বলেছেন। রাজধানীর গুলশানের লেকশোর হোটেলে তিন দিনের এ সম্মেলনের আয়োজন করেছে ব্র্যাক ইউনিভার্সিটির ব্র্যাক ইনস্টিটিউট অব গভর্ন্যান্স অ্যান্ড ডেভেলপমেন্ট (বিআইজিডি)। সম্মেলন আয়োজনে সহযোগিতা করেছে লন্ডন স্কুল অব ইকোনমিক্সের ইন্টারন্যাশনাল গ্রোথ সেন্টার, আন্তর্জাতিক গবেষণা সংস্থা থিঙ্ক ট্যাঙ্ক ইনিশিয়েটিভ এবং ইউনিভার্সিটি অব ম্যানচেস্টারের গবেষণা সংস্থা এফেকটিভ স্টেটস অ্যান্ড ইনক্লুসিভ ডেভেলপমেন্ট (ইএসআইডি)।সম্মেলনের প্রথম কর্ম-অধিবেশনে সভাপতিত্ব করেন গবেষণা সংস্থা সিপিডির চেয়ারম্যান অধ্যাপক রেহমান সোবহান। তিনি বলেন, রাজনৈতিক নেতৃত্বের মাধ্যমে অর্থনীতির প্রসার যেভাবে হওয়ার কথা ছিল, সেভাবে হয়নি। স্বাধীনতার পর থেকে এ দেশের উন্নয়নে এনজিও সম্পৃক্ত হয়েছে। তারা বিভিন্ন ধরনের সামাজিক সেবা দিচ্ছে। বাংলাদেশের অর্থনীতিতে রাজনীতি কতটা ভূমিকা রাখছে তা নিয়ে গবেষণা হওয়া উচিত বলে মন্তব্য করেন তিনি। রেহমান সোবহান আরও বলেন, এ দেশে বিপুলসংখ্যক সামাজিককর্মী তৈরি হয়েছে। পোশাক খাতে ৪০ লাখ কর্মী রয়েছে। রাজনৈতিক সুবিধার বাইরে বিকল্প হিসেবে দেশের উন্নয়নে বেসরকারি উদ্যোক্তা তৈরি হয়েছে। অনেক সময় রাজনীতিবিদরা এসব বেসকারি খাতের কর্মীদের সুযোগ দিতে চান না।সাবেক তত্ত্বাবধায়ক সরকারের উপদেষ্টা ও বিশিষ্ট অর্থনীতিবিদ ওয়াহিদউদ্দিন মাহমুদ বলেন, বাংলাদেশে রাজনৈতিক দলগুলোর মধ্যে গণতান্ত্রিক চর্চার অভাব রয়েছে। এ ছাড়া অনেক সময় সংসদ অকার্যকর থাকে। স্থানীয় পর্যায়ে সুশাসনের জন্য প্রতিষ্ঠানগুলোর দুর্বলতাও আরেক বড় সমস্যা। তিনি বলেন, সংবিধান এবং অন্যান্য উন্নয়ন দলিলে বাংলাদেশকে উন্নয়নমুখী ও কল্যাণমূলক রাষ্ট্র বলা হলেও বিভিন্ন নীতি ও কর্মসূচি বাস্তবায়নে সুশাসনের ব্যাপক ঘাটতি রয়েছে। ফলে রাজনীতি ও অর্থনৈতিক সুশাসনের আন্তর্জাতিক সূচকে বাংলাদেশের অবস্থান অত্যন্ত দুর্বল। তা সত্ত্বেও গত দুই দশকে দারিদ্র্য বিমোচন ও জনকল্যাণে উল্লেখযোগ্য অগ্রগতি হয়েছে। প্রধানমন্ত্রীর অর্থবিষয়ক উপদেষ্টা মসিউর রহমান বলেন, সরকারের সিদ্ধান্ত নেওয়ার ক্ষেত্রে সুশাসন 'ক্লিয়ারিং হাউস' হিসেবে কাজ করে। পারস্পরিক অবিশ্বাস থাকলে সরকার ভালোভাবে কাজ করতে পারে না।এর আগে উদ্বোধনী অনুষ্ঠানে কানাডা দূতাবাসের চার্জ দ্য অ্যাফেয়ার্স ব্রায়ান অ্যালিমেকিন্ডারস বলেন, সুশাসনের ঘাটতি ও দুর্নীতি বাংলাদেশের জন্য বড় দুই চ্যালেঞ্জ। অবশ্য এক্ষেত্রে বাংলাদেশের উন্নতি হয়েছে। তবে আরও উন্নতি করতে হবে। তিনি আরও বলেন, শুধু নির্বাচন অনুষ্ঠানই গণতন্ত্র নয়। মুক্ত আলোচনায় বিএনপির স্থায়ী কমিটির সদস্য এম কে আনোয়ার ৫ জানুয়ারির নির্বাচনের সমালোচনা করেন। বাংলাদেশ রাষ্ট্রবিজ্ঞান সমিতির সভাপতি অধ্যাপক আতাউর রহমান ৫ জানুয়ারির নির্বাচনকে 'প্রক্সি ইলেকশন' বলে উল্লেখ করেন।নেপালের পরিকল্পনা কমিশনের সাবেক ভাইস চেয়ারম্যান শংকর পি শর্মা বলেন, নেপালে গত ১৩ বছর ধরে স্থানীয় সরকার নির্বাচন অনুষ্ঠিত হয়নি। সে কারণে স্থানীয় পর্যায়ে দুর্নীতি বেড়ে গেছে। ইউনিভার্সিটি অব ম্যানচেস্টারের অধ্যাপক কুনাল সেন বলেন, কার্যকর সুশাসনের দিক থেকে মধ্য ও পূর্ব এশিয়ার তুলনায় দক্ষিণ এশিয়া পিছিয়ে আছে। ইউনিভার্সিটি অব লন্ডনের অর্থনীতির অধ্যাপক মুশতাক এইচ খান বলেন, চীনে গণতন্ত্র নেই। কিন্তু সে দেশে স্থিতিশীল রাজনীতি বিরাজমান। এ ছাড়া ঢাকা বিশ্ববিদ্যালয়ের অর্থনীতির অধ্যাপক এমএম আকাশ, বিআইজিডির নির্বাহী পরিচালক সুলতান হাফিজ রহমান ও ইএসআইডির কর্মসূচি ব্যবস্থাপক জুলিয়া ব্রান্ট বক্তব্য রাখেন।
